《题张惟中翠微图赠严侯》
元代·张仲深

将军间生东鲁质，半生雅有爱山癖。自从一登泰山上，下视群峰如虮虱。

迩来筑室镜水湄，万壑千岩走空碧。跻扳不假山行樏，兴来每着登临屐。

一自佩符东海上，屡有此癖横胸臆。四明张君好事者，为写新图慰畴昔。

寸毫自解藏万机，跬步应须论千尺。将军猎归卧窗几，数览斯图兴太息。

翻思往事如梦中，不觉心神愈滋疾。未容北窗卧渊明，政拟东山起安石。

他时谭笑安黎元，好住翠微恣盘逸。方今事业当激昂，愿策崇勋纪新迹。

作者简介：字子渊，庆元路人。生卒年均不详，约元惠宗至元中前后在世。生平事迹不详。著有子渊诗集六卷，《四库总目》多与遒贤、杨维桢、张雨、危素、袁华、周焕文、韩性、乌本良斯道兄弟倡和之作。古诗冲澹，颇具陶韦风格。